62022CO0761
DOMSTOLENS KENDELSE (Ottende Afdeling)
5. oktober 2023 (
*1
)
»Præjudiciel forelæggelse – artikel 99 i Domstolens procesreglement – besvarelse, der ikke giver anledning til nogen rimelig tvivl – energi – rammer for energimærkning – forordning (EU) 2017/1369 – artikel 6, stk. 1, litra a) – forpligtelse for leverandører og forhandlere af et produkt til i deres visuelle reklamer at henvise til produktets energieffektivitetsklasse og de tilgængelige effektivitetsklasser på mærket for den omhandlede produktgruppe – spørgsmålet, om denne forpligtelse finder direkte anvendelse – leverandørernes og forhandlernes skønsmargen med henblik på opfyldelsen af nævnte forpligtelse, når der ikke er vedtaget en delegeret retsakt i henhold til denne forordning«
I sag C-761/22,
angående en anmodning om præjudiciel afgørelse i henhold til artikel 267 TEUF, indgivet af Landgericht Bochum (den regionale ret i første instans i Bochum, Tyskland) ved afgørelse af 23. november 2022, indgået til Domstolen den 15. december 2022, i sagen
Verband Wirtschaft im Wettbewerb Verein für Lauterkeit in Handel und Industrie eV
mod
Roller GmbH & Co. KG,
har
DOMSTOLEN (Ottende Afdeling),
sammensat af afdelingsformanden, M. Safjan (refererende dommer), og dommerne N. Piçarra og M. Gavalec,
generaladvokat: T. Ćapeta
justitssekretær: A. Calot Escobar,
og idet Domstolen efter at have hørt generaladvokaten har besluttet at træffe afgørelse ved begrundet kendelse i overensstemmelse med artikel 99 i Domstolens procesreglement,
afsagt følgende
Kendelse
1
Anmodningen om præjudiciel afgørelse vedrører fortolkningen af artikel 6, stk. 1, litra a), i Europa-Parlamentets og Rådets forordning (EU) 2017/1369 af 4. juli 2017 om opstilling af rammer for energimærkning og om ophævelse af direktiv 2010/30/EU (EUT 2017, L 198, s. 1).
2
Denne anmodning er blevet fremsat i forbindelse med en tvist mellem Verband Wirtschaft im Wettbewerb Verein für Lauterkeit in Handel und Industrie eV og Roller GmbH & Co. KG vedrørende en påstand om, at sidstnævnte pålægges at ophøre med for ovne og emhætter til husholdningsbrug at føre reklame, hvori de tilgængelige effektivitetsklasser på mærket for den omhandlede produktgruppe ikke angives.
Retsforskrifter
EU-retten
Direktiv 2010/30/EU
3
Femte og ottende betragtning til Europa-Parlamentets og Rådets direktiv 2010/30/EU af 19. maj 2010 om angivelse af energirelaterede produkters energi- og ressourceforbrug ved hjælp af mærkning og standardiserede produktoplysninger (EUT 2010, L 153, s. 1) havde følgende ordlyd:
»(5)
Forelæggelsen af præcise, relevante og sammenlignelige oplysninger om energirelaterede produkters specifikke energiforbrug skulle kunne påvirke slutbrugernes valg til fordel for produkter, som selv har, eller hvis anvendelse indirekte medfører, et lavere forbrug af energi og andre væsentlige ressourcer under deres anvendelse, og producenterne vil som følge heraf blive tilskyndet til at tage skridt til at fremstille produkter med et lavere forbrug af energi og andre væsentlige ressourcer. Indirekte skulle sådanne oplysninger også kunne fremme en effektiv anvendelse af disse produkter og dermed bidrage til opfyldelse af [Den Europæiske Unions] mål om 20% større energieffektivitet. Foreligger sådanne oplysninger derimod ikke, vil markedskræfterne alene ikke kunne fremme en rationel udnyttelse af energi og andre væsentlige ressourcer i disse produkter.
[…]
(8)
Oplysning spiller en afgørende rolle i markedskræfternes spil, og det er derfor nødvendigt at indføre en ensartet etiket for alle produkter af samme type, at give potentielle købere supplerende standardoplysninger om produkternes energiomkostninger og forbrug af andre væsentlige ressourcer, og at sørge for, at potentielle slutbrugere, der ikke ser produkterne udstillet og derfor ikke har lejlighed til at se etiketten, også får disse oplysninger. For at kunne få den ønskede gennemslagskraft bør etiketten være let genkendelig for slutbrugerne, enkel og kortfattet. Til dette formål bør etikettens nuværende layout bibeholdes som grundlag for oplysninger til slutbrugerne om produkternes energieffektivitet. Energiforbruget og andre oplysninger om produkterne bør måles efter harmoniserede standarder og metoder.«
4
Dette direktivs artikel 10 bestemte:
»1.   Kommissionen fastsætter nærmere bestemmelser om etiketten og databladet ved delegerede retsakter i overensstemmelse med artikel 11, 12 og 13, for hver type produkt i overensstemmelse med nærværende artikel.
[…]«
Delegeret forordning (EU) nr. 65/2014
5
Kommissionens delegerede forordning (EU) nr. 65/2014 af 1. oktober 2013 om supplering af Europa-Parlamentets og Rådets direktiv 2010/30/EU for så vidt angår energimærkning af ovne og emhætter til husholdningsbrug (EUT 2014, L 29, s. 1) blev i overensstemmelse med sin anden henvisning vedtaget på grundlag af artikel 10 i direktiv 2010/30.
6
Denne delegerede forordnings artikel 3 med overskriften »Leverandørernes ansvar og tidsplan« fastsætter:
»Leverandørerne sørger for følgende:
1)
For så vidt angår energimærker, datablade og teknisk dokumentation
a)
For ovne til husholdningsbrug:
i)
hver ovn til husholdningsbrug forsynes for hver enkelt ovnrum med en eller flere trykte energimærker med oplysninger i den udformning, der er anført i bilag III, punkt 1
[…]
iv)
reklamer vedrørende en specifik ovnmodel til husholdningsbrug skal indeholde oplysninger om dens energieffektivitetsklasse, hvis reklamen anfører energi- eller prisrelaterede oplysninger
v)
teknisk salgsmateriale vedrørende en specifik ovnmodel til husholdningsbrug, der beskriver de specifikke tekniske parametre, skal indeholde oplysninger om den pågældende models energieffektivitetsklasse
[…]
b)
For emhætter til husholdningsbrug:
i)
hver emhætte til husholdningsbrug forsynes med et trykt energimærke med oplysninger i den udformning, der er anført i bilag III, punkt 2
[…]
iv)
reklamer vedrørende en specifik emhættemodel til husholdningsbrug skal indeholde oplysninger om dens energieffektivitetsklasse, hvis reklamen anfører energi- eller prisrelaterede oplysninger
v)
teknisk salgsmateriale vedrørende en specifik emhættemodel til husholdningsbrug, der beskriver de specifikke tekniske parametre, skal indeholde oplysninger om den pågældende models energieffektivitetsklasse
[…]
3)
For så vidt angår energimærkernes udformning:
a)
For ovne til husholdningsbrug udformes energimærket til ovnrummet som anført i bilag III, punkt 1, for apparater, der bringes i omsætning fra den 1. januar 2015.
b)
For emhætter til husholdningsbrug udformes energimærket som anført i bilag III, punkt 2, og i henhold til følgende tidsplan:
[…]
iv)
for emhætter til husholdningsbrug, der bringes i omsætning fra den 1. januar 2020, udformes energimærkerne til emhætter med energieffektivitetsklasse A+++, A++, A+, A, B, C, D i overensstemmelse med bilag III, punkt 2.1.4 (Energimærke 4).
[…]«
7
Nævnte delegerede forordnings artikel 4 med overskriften »Forhandlernes ansvar« bestemmer følgende:
»Forhandlerne sørger for følgende:
1)
For ovne til husholdningsbrug:
[…]
c)
reklamer for enhver form for eller ethvert medium til fjernsalg og markedsføring vedrørende en specifik ovnmodel skal indeholde en henvisning til energieffektivitetsklassen, hvis reklamen anfører energi- eller prisrelaterede oplysninger
d)
teknisk salgsmateriale vedrørende en specifik model, der beskriver de tekniske parametre for en ovn, skal indeholde oplysninger om modellens energieffektivitetsklasse.
2)
For emhætter til husholdningsbrug:
[…]
c)
reklamer for enhver form for eller ethvert medium til fjernsalg og markedsføring vedrørende en specifik emhættemodel til husholdningsbrug skal indeholde en henvisning til energieffektivitetsklassen, hvis reklamen anfører energi- eller prisrelaterede oplysninger
d)
teknisk salgsmateriale vedrørende en specifik model, der beskriver de tekniske parametre for en emhætte til husholdningsbrug, skal indeholde oplysninger om modellens energieffektivitetsklasse.«
8
Bilag III til denne delegerede forordning har overskriften »Energimærket«. Dette bilags punkt 1.1.1 med overskriften »Udformning af energimærket – til hvert ovnrum i en elovn til husholdningsbrug« indeholder følgende billede:
9
Punkt 1.1.2 i bilag III til delegeret forordning nr. 65/2014 med overskriften »Information på energimærket – elovne til husholdningsbrug« indeholder forklaringen til romertallene i billedet gengivet i bilagets punkt 1.1.1 og foreskriver:
»Følgende oplysninger skal angives på energimærket:
[…]
IV. ovnrummets energieffektivitetsklasse fastsættes i overensstemmelse med bilag I. Spidsen på pilen med bogstavet for energieffektivitetsklassen placeres ud for spidsen på den pil, der angiver den pågældende energieffektivitetsklasse
[…]«
10
Punkt 1.1.3 i bilag III til denne delegerede forordning med overskriften »Udformning af energimærket – elovne til husholdningsbrug« har følgende ordlyd:
»Energimærket til hvert ovnrum i en elovn til husholdningsbrug skal udformes som i følgende figur:
Forklaringer:
[…]
(5)
Skala for energiklasser
–
Pil: højde: 5,5 mm, mellemrum: 1 mm – farver:
–
Bedste klasse: X-00-X-00
–
Næstbedste klasse: 70-00-X-00
–
Tredje klasse: 30-00-X-00
–
Fjerde klasse: 00-00-X-00
–
Femte klasse: 00-30-X-00
–
Sjette klasse: 00-70-X-00
–
Dårligste klasse: 00-X-X-00
–
Tekst: Calibri fed 18 pkt., versaler og hvid; »+« symbol: Calibri fed 12 pkt., hvid, opstillet på én linje.
(6)
Energieffektivitetsklasse
–
Pil: Bredde: 20 mm, højde: 10 mm, 100% sort
–
Tekst: Calibri fed 24 pkt., versaler og hvid; »+« symbol: Calibri fed 18 pkt., hvid, opstillet på én linje.
[…]«
11
Punkt 2.1.4 i bilag III til nævnte forordning med overskriften »Emhætter til husholdningsbrug i energieffektivitetsklasse A+++ til D (Energimærke 4)« indeholder følgende billede:
12
Punkt 2.2 i bilag III til samme forordning med overskriften »Information på energimærket – emhætter til husholdningsbrug« indeholder forklaringer på romertallene i det billede, der er gengivet i bilagets punkt 2.1.4, og foreskriver:
»Følgende oplysninger skal angives på energimærket:
[…]
III.
energieffektivitetsklasse for emhætten til husholdningsbrug, fastsat i overensstemmelse med bilag I. Spidsen på pilen med energieffektivitetsklassen for emhætten til husholdningsbrug placeres ud for spidsen på den pil, der angiver den pågældende energieffektivitetsklasse
[…]«
13
Punkt 2.3 i bilag III til delegeret forordning nr. 65/2014 med overskriften »Udformning af energimærket – emhætter til husholdningsbrug« er affattet således:
»Energimærket skal udformes som i følgende figur:
Forklaringer:
[…]
(5)
Skala for energiklasser
–
Pil: højde: 4 mm, mellemrum: 0,75 mm – farver:
–
Bedste klasse: X-00-X-00
–
Næstbedste klasse: 70-00-X-00
–
Tredje klasse: 30-00-X-00
–
Fjerde klasse: 00-00-X-00
–
Femte klasse: 00-30-X-00
–
Sjette klasse: 00-70-X-00
–
Dårligste klasse: 00-X-X-00
–
Tekst: Calibri fed 10 pkt., versaler og hvid; »+« symbol: Calibri fed 7 pkt., hvid, opstillet på én linje.
(6)
Energieffektivitetsklasse
–
Pil: bredde: 15 mm, højde: 8 mm, 100% sort
–
Tekst: Calibri fed 17 pkt., versaler og hvid; »+« symbol: Calibri fed 12 pkt., hvid, opstillet på én linje.
[…]«
Forordning 2017/1369
14
Anden og tiende betragtning til forordning 2017/1369 har følgende ordlyd:
»(2)
Energimærkning gør det muligt for kunderne at træffe informerede valg baseret på energirelaterede produkters energiforbrug. Oplysninger om effektive og bæredygtige energirelaterede produkter yder et væsentligt bidrag til energibesparelser og til at mindske energiregninger og fremmer samtidig innovation og investeringer i fremstillingen af mere energieffektive produkter. Forbedring af energirelaterede produkters effektivitet gennem informerede kundevalg og harmonisering af relaterede krav på EU-plan er også til gavn for producenterne, industrien og Unionens økonomi som helhed.
[…]
(10)
Forelæggelsen af præcise, relevante og sammenlignelige oplysninger om energirelaterede produkters specifikke energiforbrug letter kundens valg til fordel for produkter, der forbruger mindre energi og andre væsentlige ressourcer i brugsfasen. Et standardiseret obligatorisk mærke for energirelaterede produkter er et effektivt middel til at forsyne potentielle kunder med sammenlignelige oplysninger om energirelaterede produkters energieffektivitet. Mærket bør suppleres med et produktdatablad. Mærket bør være let genkendeligt, enkelt og kortfattet. Med dette mål for øje bør mærkets nuværende farveskala fra mørkegrøn til rød bibeholdes som grundlag for at oplyse kunderne om produkters energieffektivitet. For at mærket kan være til reel nytte for kunder, der søger energi- og omkostningsbesparelser, bør trinnene på energimærkeskalaen svare til betydelige energi- og omkostningsbesparelser for kunderne. For flertallet af produktgrupper bør mærket, hvor det er passende, også angive det absolutte energiforbrug ud over energimærkeskalaen for at gøre det muligt for kunderne at forudse deres valgs direkte indvirkning på deres energiregning. Det er imidlertid umuligt at levere de samme oplysninger for energirelaterede produkter, der ikke selv forbruger energi.
[…]«
15
Forordningens artikel 6, stk. 1, litra a), bestemmer:
»Leverandøren og forhandleren:
a)
henviser til produktets energieffektivitetsklasse og de tilgængelige effektivitetsklasser på mærket i visuel reklame eller teknisk salgsmateriale for en bestemt model i overensstemmelse med den relevante delegerede retsakt.«
16
Nævnte forordnings artikel 16 er affattet således:
»1.   Kommissionen tillægges beføjelser til at vedtage delegerede retsakter i overensstemmelse med artikel 17 med henblik på at supplere denne forordning ved at fastlægge detaljerede krav til mærker for specifikke produktgrupper.
[…]
3.   Delegerede retsakter vedrørende specifikke produktgrupper skal navnlig specificere:
[…]
j)
hvordan energiklassen og de tilgængelige effektivitetsklasser på mærket inkluderes i visuelle reklamer og teknisk salgsmateriale, herunder læsbarhed og synlighed
[…]«
17
Samme forordnings artikel 20, stk. 4, fastsætter:
»Delegerede retsakter vedtaget i henhold til artikel 10 i direktiv 2010/30/EU og [Kommissionens direktiv 96/60/EF af 19. september 1996 om gennemførelsesbestemmelser til Rådets direktiv 92/75/EØF for så vidt angår energimærkning af kombinerede husholdningsvaske-/tørremaskiner (EFT 1996, L 266, s. 1)] forbliver i kraft, indtil de ophæves af en delegeret retsakt vedtaget i henhold til denne forordnings artikel 16, der omfatter den relevante produktgruppe.
Forpligtelser i henhold til denne forordning finder anvendelse på produktgrupper, der er omfattet af delegerede retsakter vedtaget i henhold til artikel 10 i direktiv 2010/30/EU og direktiv 96/60/EF.«
Delegerede forordninger (EU) 2019/2013, 2019/2014, 2019/2015, 2019/2016, 2019/2017 og 2019/2018
18
Bilag VII og VIII til Kommissionens delegerede forordning (EU) 2019/2013 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af elektroniske skærme og om ophævelse af Kommissionens delegerede forordning (EU) nr. 1062/2010 (EUT 2019, L 315, s. 1), til Kommissionens delegerede forordning (EU) 2019/2014 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af husholdningsvaskemaskiner og husholdningsvaske/tørremaskiner og om ophævelse af Kommissionens delegerede forordning (EU) nr. 1061/2010 og Kommissionens direktiv 96/60/EF (EUT 2019, L 315, s. 29), til Kommissionens delegerede forordning (EU) 2019/2015 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af lyskilder og om ophævelse af Kommissionens delegerede forordning (EU) nr. 874/2012 (EUT 2019, L 315, s. 68), til Kommissionens delegerede forordning (EU) 2019/2016 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af køle/fryseapparater og om ophævelse af Kommissionens delegerede forordning (EU) nr. 1060/2010 (EUT 2019, L 315, s. 102), til Kommissionens delegerede forordning (EU) 2019/2017 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af husholdningsopvaskemaskiner og om ophævelse af Kommissionens delegerede forordning (EU) nr. 1059/2010 (EUT 2019, L 315, s. 134) og til Kommissionens delegerede forordning (EU) 2019/2018 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af køle/fryseapparater, der anvendes til direkte salg (EUT 2019, L 315, s. 155) indeholder følgende figurer, idet det præciseres, at den sort/hvide figur kun fremgår af bilag VII til disse delegerede forordninger:
»
«
Tvisten i hovedsagen og de præjudicielle spørgsmål
19
Roller driver ca. 150 møbelforretninger i hele Tyskland og betegner sig selv som Tysklands største møbeldiscountforretning.
20
I begyndelsen af 2022 reklamerede selskabet på sit websted i afsnittet med overskriften »Tilbudskøkkener« for et udstyret køkken til en pris af 1699,00 EUR. Foruden oplysninger om køkkenelementerne gav selskabet oplysninger om de elektriske apparater i dette køkken. Det anførte navnlig, at energieffektivitetsklassen for indbygningsovnen og emhætten var henholdsvis »A« og »C«. Denne angivelse skete i en grafisk pil med farvet baggrund, nemlig gul for indbygningsovnen og orange for emhætten. De tilgængelige effektivitetsklasser, sådan som de fremgår af mærket på de pågældende apparater, manglede dog.
21
Verband Wirtschaft im Wettbewerb Verein für Lauterkeit in Handel und Industrie er en forening med retsevne. I medfør af foreningens vedtægter har den i mere end 40 år bl.a. arbejdet for at fremme sine medlemmers erhvervsmæssige interesser og for at bekæmpe illoyal konkurrence eller fremme loyal konkurrence gennem deltagelse i juridisk forskning, oplysning og information i samarbejde med de kompetente retsinstanser.
22
Den 10. februar 2022 havde Verband Wirtschaft im Wettbewerb Verein für Lauterkeit in Handel und Industrie uden held foreholdt Roller en tilsidesættelse af bl.a. forordning 2017/1369 med den begrundelse, at dette selskab i sin reklame ikke nævnte de tilgængelige effektivitetsklasser for den pågældende ovn og emhætte.
23
Verband Wirtschaft im Wettbewerb Verein für Lauterkeit in Handel und Industrie har herefter anlagt sag ved Landgericht Bochum (den regionale ret i første instans i Bochum, Tyskland), der er den forelæggende ret, bl.a. med påstand om, at selskabet pålægges at ophøre med enhver sådan reklame i fremtiden.
24
Verband Wirtschaft im Wettbewerb Verein für Lauterkeit in Handel und Industrie har navnlig gjort gældende, at forhandlere som Roller i henhold til artikel 6, stk. 1, litra a), i forordning 2017/1369 har pligt til i deres visuelle reklamer for ovne og emhætter til husholdningsbrug at henvise til de pågældende apparaters energiklasse og til de tilgængelige energieffektivitetsklasser på mærket for de omhandlede produktgrupper, dvs. for både ovne og emhætter til husholdningsbrug de tilgængelige effektivitetsklasser mellem A+++ og D.
25
For den forelæggende ret har Roller gjort gældende, at selskabet ikke har pligt til at nævne de tilgængelige effektivitetsklasser for de omhandlede produktgrupper i sine reklamer for ovne og emhætter. Denne forpligtelse er nemlig fortsat ikke blevet præciseret for disse produktgrupper ved en delegeret retsakt vedtaget i henhold til forordning 2017/1369 og følger heller ikke direkte af denne forordnings artikel 6.
26
Den forelæggende ret har med hensyn til ovne og emhætter til husholdningsbrug anført, at der endnu ikke er vedtaget en delegeret retsakt i henhold til forordning 2017/1369, og at delegeret forordning nr. 65/2014, som blev vedtaget på grundlag af direktiv 2010/30, der blev ophævet ved forordning 2017/1369, ikke indeholder nogen forpligtelse til at angive de tilgængelige effektivitetsklasser for den omhandlede produktgruppe i visuelle reklamer og tilsvarende teknisk salgsmateriale.
27
I denne forbindelse ønsker den forelæggende ret desuden oplyst, om det kan udledes direkte af artikel 6, stk. 1, litra a), i forordning 2017/1369, at forhandlere som Roller har pligt til i deres visuelle reklamer og tekniske salgsmateriale at henvise til de pågældende apparaters energiklasse og til de tilgængelige energieffektivitetsklasser på mærket for den omhandlede produktgruppe, eller om anvendelsen af en sådan forpligtelse tværtimod er »suspenderet«, indtil en delegeret retsakt vedtaget i henhold til denne forordning træder i kraft. Såfremt forhandlerne er bundet af denne forpligtelse, ønsker den forelæggende ret ligeledes oplyst, om disse forhandlere har en vis skønsmargen med hensyn til angivelsen af denne klasse og de tilgængelige klasser, og hvilke muligheder de har for at udøve denne skønsmargen.
28
På denne baggrund har Landgericht Bochum (den regionale ret i første instans i Bochum) besluttet at udsætte sagen og forelægge Domstolen følgende præjudicielle spørgsmål:
»1)
Følger der allerede direkte af artikel 6, stk. 1, litra a), i [forordning 2017/1369] en forpligtelse for leverandører eller forhandlere af energirelaterede og energimærkede produkter til i deres reklame at henvise til energieffektivitetsklassen og de tilgængelige effektivitetsklasser, uden at den nævnte bestemmelse er betinget af en konkretisering ved en delegeret retsakt?
2)
Såfremt svaret på det første spørgsmål er bekræftende:
a)
Er konsekvensen af, at der allerede direkte af artikel 6, stk. 1, litra a), i [forordning 2017/1369] følger en forpligtelse for leverandører eller forhandlere af energirelaterede og energimærkede produkter til i deres reklame at henvise til energieffektivitetsklassen og de tilgængelige effektivitetsklasser, at leverandører og forhandlere, indtil de nye delegerede retsakter træder i kraft, har et vist råderum med hensyn til den måde, oplysningerne gives på? Såfremt det [andet] spørgsmål, litra a), besvares bekræftende:
b)
Hvilke muligheder har leverandører og forhandlere for at angive de krævede henvisninger til energieffektivitetsklassen og de tilgængelige effektivitetsklasser på en måde, som er i overensstemmelse med EU-retten, indtil de nye delegerede retsakter træder i kraft? [Er] den af sagsøgte [i hovedsagen] valgte kombination af energieffektivitetsklasse og farveangivelse i henhold til bilag K 1 til stævningen eventuelt tilstrækkelig?
3)
Såfremt det første spørgsmål besvares benægtende:
Er forpligtelsen for leverandører og forhandlere af energirelaterede og energimærkede produkter til i deres reklame at henvise til energieffektivitetsklassen og de tilgængelige effektivitetsklasser fuldstændigt suspenderet, indtil de nye delegerede retsakter træder i kraft?«
Om de præjudicielle spørgsmål
29
I medfør af procesreglementets artikel 99 kan Domstolen, bl.a. såfremt besvarelsen af et præjudicielt spørgsmål klart kan udledes af retspraksis, eller såfremt besvarelsen af det præjudicielle spørgsmål ikke giver anledning til nogen rimelig tvivl, til enhver tid på forslag fra den refererende dommer og efter at have hørt generaladvokaten beslutte at træffe afgørelse ved begrundet kendelse.
30
Denne bestemmelse skal anvendes i denne sag.
31
Med spørgsmålene, som skal behandles samlet, ønsker den forelæggende ret nærmere bestemt oplyst, om artikel 6, stk. 1, litra a), i forordning 2017/1369 skal fortolkes således, at leverandører og forhandlere af et produkt har pligt til i deres visuelle reklamer eller tekniske salgsmateriale vedrørende en bestemt model af dette produkt at henvise til produktets energieffektivitetsklasse og de tilgængelige effektivitetsklasser på mærket for den omhandlede produktgruppe, såfremt denne produktgruppe har været genstand for en delegeret retsakt vedtaget i henhold til direktiv 2010/30 og ikke en delegeret retsakt vedtaget i henhold til forordning 2017/1369. I bekræftende fald ønsker den forelæggende ret oplyst, hvordan disse leverandører og forhandlere kan angive denne energieffektivitetsklasse og de tilgængelige effektivitetsklasser i de pågældende reklamer og det pågældende salgsmateriale.
32
Det skal indledningsvis bemærkes, at det følger af artikel 6, stk. 1, litra a), i forordning 2017/1369, at leverandører og forhandlere af et produkt skal henvise til produktets energieffektivitetsklasse og de tilgængelige effektivitetsklasser på den omhandlede produktgruppes mærke i visuel reklame eller teknisk salgsmateriale for en bestemt model af nævnte produkt i overensstemmelse med den relevante delegerede retsakt.
33
Det fremgår endvidere af artikel 16, stk. 1, og artikel 16, stk. 3, litra j), i forordning 2017/1369, at Kommissionen tillægges beføjelser til at vedtage delegerede retsakter med henblik på at supplere denne forordning ved bl.a. at præcisere, hvordan energiklassen og de tilgængelige effektivitetsklasser på mærket inkluderes i visuelle reklamer og teknisk salgsmateriale, »herunder læsbarhed og synlighed«.
34
Forpligtelsen for leverandører og forhandlere af et produkt til at henvise til nævnte energiklasse og de tilgængelige effektivitetsklasser i deres visuelle reklamer og tekniske salgsmateriale fremgår således af artikel 6 i forordning 2017/1369, mens de delegerede retsakter, der vedtages i henhold til denne forordnings artikel 16, alene tilsigter at præcisere, hvordan disse leverandører og forhandlere skal foretage denne henvisning.
35
Det skal dermed fastslås, at selve forpligtelsen til at foretage en sådan henvisning følger direkte af artikel 6, stk. 1, litra a), i forordning 2017/1369, hvorfor den gælder for nævnte leverandører og forhandlere, selv om der ikke er vedtaget en delegeret retsakt for den omhandlede produktgruppe i henhold til denne forordnings artikel 16.
36
Det er korrekt, at når en sådan delegeret retsakt ikke er blevet vedtaget, omfatter »den relevante delegerede retsakt« som omhandlet i artikel 6, stk. 1, litra a), i forordning 2017/1369 i medfør af forordningens artikel 16, stk. 1, sammenholdt med dens artikel 20, stk. 4, første afsnit, den delegerede retsakt, der for den omhandlede produktgruppe er vedtaget i henhold til bl.a. direktiv 2010/30, som gik forud for forordning 2017/1369.
37
Når dette er sagt, bestemmes i artikel 20, stk. 4, andet afsnit, i forordning 2017/1369, at forpligtelser i henhold til denne forordning finder anvendelse på produktgrupper, der er omfattet af delegerede retsakter vedtaget i henhold til bl.a. direktiv 2010/30.
38
Såfremt der er vedtaget en delegeret retsakt i henhold til direktiv 2010/30, uden at der imidlertid er fastsat en forpligtelse for leverandører og forhandlere af et produkt til at henvise til produktets energieffektivitetsklasse og de tilgængelige effektivitetsklasser på den omhandlede produktgruppes mærke i deres visuelle reklamer eller tekniske salgsmateriale, gælder denne forpligtelse således fortsat for leverandører og forhandlere af dette produkt i medfør af artikel 6, stk. 1, litra a), i forordning 2017/1369.
39
Når den delegerede retsakt, der er vedtaget i henhold til artikel 10 i direktiv 2010/30, ikke fastsætter nævnte forpligtelse, kan den pr. definition ikke præcisere, hvordan disse leverandører og forhandlere skal henvise til det pågældende produkts energieffektivitetsklasse og de tilgængelige effektivitetsklasser på den omhandlede produktgruppes mærke i deres visuelle reklamer eller tekniske salgsmateriale.
40
I det foreliggende tilfælde har produktgruppen ovne og emhætter til husholdningsbrug været genstand for delegeret forordning nr. 65/2014, der er vedtaget på grundlag af artikel 10 i direktiv 2010/30. Som den forelæggende ret har anført som svar på Domstolens anmodning om oplysninger, fastsætter denne delegerede forordning imidlertid ikke en forpligtelse for disse leverandører og forhandlere til at angive de tilgængelige effektivitetsklasser i deres visuelle reklamer eller tekniske salgsmateriale. Selv om forordningen fastsætter en forpligtelse til at henvise til energieffektivitetsklassen i disse visuelle reklamer og dette tekniske salgsmateriale, således som det fremgår af forordningens artikel 3, stk. 1, litra a), nr. iv) og v), og artikel 3, stk. 1, litra b), nr. iv) og v), samt dens artikel 4, stk. 1, litra c) og d), og artikel 4, stk. 2, litra c) og d), præciserer ingen anden af disse bestemmelser, hvordan en sådan henvisning skal foretages.
41
På denne baggrund, og for så vidt som der ikke vedtages en delegeret retsakt for produktgruppen vedrørende ovne og emhætter til husholdningsbrug i henhold til artikel 16 i forordning 2017/1369, skal det fastslås, at nævnte leverandører og forhandlere har en vis skønsmargen med hensyn til, hvordan de vil henvise til energieffektivitetsklassen i deres visuelle reklamer og tekniske salgsmateriale.
42
Denne skønsmargen kan imidlertid ikke udøves ubegrænset.
43
For det første fremgår det nemlig i det væsentlige af artikel 3, stk. 1, litra a), nr. i), og artikel 3, stk. 1, litra b), nr. i), samt artikel 3, stk. 3, litra a) og b), i delegeret forordning nr. 65/2014, at hver ovn og emhætte til husholdningsbrug skal forsynes med et energimærke med oplysninger i den udformning, der er anført i bilag III, punkt 1 og 2, til denne delegerede forordning. Navnlig angives i dette bilags punkt 1.1.1-1.1.3, 2.1.4, 2.2 og 2.3, hvordan det pågældende produkts energieffektivitetsklasse og de tilgængelige effektivitetsklasser på den omhandlede produktgruppes mærke skal angives på dennes mærke hvad angår placering, udformning, størrelse, form og farve. Som led i udøvelsen af den skønsmargen, der er nævnt i denne kendelses præmis 41, skal leverandører og forhandlere dermed i videst muligt omfang, henset til arten af, størrelsen på og de kommercielle krav til deres reklamer og salgsmateriale, tage hensyn til en sådan angivelse.
44
For det andet fremgår det af artikel 16, stk. 3, litra j), i forordning 2017/1369, at delegerede retsakter, der vedtages i henhold til denne forordning skal præcisere, hvordan det pågældende produkts energieffektivitetsklasse og de tilgængelige effektivitetsklasser på den omhandlede produktgruppes mærke inkluderes i visuelle reklamer og teknisk salgsmateriale, »herunder læsbarhed og synlighed«. Det følger heraf, at når leverandører og forhandlere af et produkt udøver den skønsmargen, der er omtalt i denne kendelses præmis 41, og der ikke foreligger en delegeret retsakt vedtaget i henhold til nævnte forordning, skal de ikke desto mindre sikre sig, at produktets energieffektivitetsklasse og de tilgængelige effektivitetsklasser på den omhandlede produktgruppes mærke fremgår læseligt og synligt af deres visuelle reklamer og tekniske salgsmateriale. Et sådant krav kan ikke foranledige dem til at undlade at angive energieffektivitetsklassen og de tilgængelige effektivitetsklasser på samme måde, som det er vedtaget på denne produktgruppes mærke, såfremt en sådan angivelse som følge af arten af, størrelsen på og de kommercielle krav til den pågældende reklame eller det pågældende salgsmateriale, ikke ville give et læseligt og/eller synligt resultat.
45
For det tredje fremgår det af femte og ottende betragtning til direktiv 2010/30 samt af anden og tiende betragtning til forordning 2017/1369, at formålet om at give præcise, relevante og sammenlignelige oplysninger om energirelaterede produkters specifikke energiforbrug ved hjælp af et ensartet energimærke, der skal anbringes af en erhvervsdrivende på et bestemt produkt, bidrager til at beskytte den pågældende forbruger. Oplysninger til denne forbruger om de pågældende apparaters energieffektivitet under deres anvendelse samt om deres energiforbrug, som sætter forbrugeren i stand til at træffe valg på oplyst grundlag, er hovedformålet med disse EU-retsakter (jf. i denne retning dom af 11.5.2017, Dyson mod Kommissionen, C-44/16 P, EU:C:2017:357, præmis 64, og af 25.7.2018, Dyson, C-632/16, EU:C:2018:599, præmis 33).
46
Under udøvelsen af den skønsmargen, som er omtalt i denne kendelses præmis 41, skal leverandører og forhandlere af et produkt følgelig sikre sig, at en almindeligt oplyst, rimeligt opmærksom og velunderrettet gennemsnitsforbruger let kan identificere produktets energieffektivitetsklasse og de tilgængelige effektivitetsklasser på den omhandlede produktgruppes mærke, således at vedkommende kan få oplysninger om produktets energiforbrug, sammenligne dette forbrug med andre produkters forbrug i samme gruppe, som tilbydes i andre visuelle reklamer eller andet teknisk salgsmateriale, og således i givet fald foretage oplyste valg med hensyn til anskaffelse.
47
For det fjerde fremgår det ligeledes af tiende betragtning til forordning 2017/1369, at EU-lovgiver med hensyn til de tilgængelige effektivitetsklasser på den omhandlede produktgruppes mærke ønskede at bibeholde mærkets nuværende farveskala fra mørkegrøn til rød som grundlag for oplysninger til kunderne. Det står endvidere fast, at princippet om, at de bogstaver, der er knyttet til de forskellige energieffektivitetsklasser og tilgængelige effektivitetsklasser, fremgår af en pil, hvis baggrundsfarve er den samme som det pågældende bogstavs, således som det følger af bl.a. punkt 1 og 2 i bilag III til delegeret forordning nr. 65/2014, er fælles i samtlige EU-retsakter om energimærkning. Eftersom forbrugerne i lang tid har været bekendte med denne farveskala og denne pil, når de pågældende producenter og forhandlere under udøvelsen af deres skønsmargen som omtalt i denne kendelses præmis 41 vælger en grafisk gengivelse af disse energieffektivitetsklasser og tilgængelige effektivitetsklasser i deres visuelle reklamer og tekniske salgsmateriale, skal de i det mindste overholde denne skala og dette symbol. Farvekravet kan imidlertid ikke objektivt anvendes, når den pågældende reklame eller det pågældende salgsmateriale trykkes i sort/hvid.
48
Det fremgår af betragtningerne i denne kendelses præmis 43-47, at indtil der vedtages en delegeret retsakt for produktgruppen ovne og emhætter til husholdningsbrug i henhold til artikel 16 i forordning 2017/1369, skal leverandører og forhandlere af et produkt i denne gruppe – med henblik på at give den pågældende forbruger mulighed for at få klare oplysninger om produktets energiforbrug samt let at foretage sammenligninger og oplyste valg med hensyn til køb – i deres visuelle reklamer og tekniske salgsmateriale henvise til produktets energieffektivitetsklasse og de tilgængelige effektivitetsklasser, på samme måde som det gøres på den omhandlede produktgruppes mærke, forudsat at en sådan angivelse er læselig og synlig i lyset af arten af, størrelsen på og de kommercielle krav til reklamer og salgsmateriale.
49
Såfremt en sådan angivelse ikke er mulig, skal disse leverandører og forhandlere under alle omstændigheder vælge en tilsvarende angivelse, som opfylder de krav til oplysninger til forbrugerne, som er anført i denne kendelses præmis 46 og 48, samt kravene til læselighed og synlighed som omhandlet i artikel 16, stk. 1, og artikel 16, stk. 3, litra j), i forordning 2017/1369.
50
De kan f.eks., uden at dette berører andre tænkelige løsninger, læseligt og synligt omtale produktets energieffektivitetsklasse og de tilgængelige effektivitetsklasser med et udtryk, som er letforståeligt for en almindeligt oplyst, rimeligt opmærksom og velunderrettet gennemsnitsforbruger, såsom »modellens/produktets energieffektivitetsklasse er [relevant bogstav] ud af tilgængelige effektivitetsklasser fra [det første bogstav] til [det sidste bogstav]«, eller angive bogstavet for den pågældende energieffektivitetsklasse i en pil, hvis baggrundsfarve skal svare til baggrunden for det tilsvarende bogstav i de tilgængelige effektivitetsklasser, og ved siden af denne pil præcisere de tilgængelige effektivitetsklassers rækkevidde med en omtale eller et tilsvarende symbol, som en sådan forbruger let kan forstå. Disse henvisningers placering, størrelse og form skal vælges således, at de er læselige og synlige og for forbrugeren dermed fremgår klart af den pågældende reklame eller det pågældende salgsmateriale. Når nævnte leverandører og forhandlere vælger en pil, kan de søge inspiration i den af Kommissionen valgte grafiske angivelse i de delegerede forordninger, der er vedtaget på grundlag af artikel 16 i forordning 2017/1369 for andre produktgrupper, såsom den, der er gengivet i denne kendelses præmis 18.
51
Henset til ovenstående betragtninger skal de forelagte spørgsmål besvares således:
–
Artikel 6, stk. 1, litra a), i forordning 2017/1369 skal fortolkes således, at leverandører og forhandlere af et produkt har pligt til i deres visuelle reklamer eller tekniske salgsmateriale vedrørende en bestemt model af dette produkt at henvise til produktets energieffektivitetsklasse og de tilgængelige effektivitetsklasser på mærket for den omhandlede produktgruppe, såfremt denne produktgruppe har været genstand for en delegeret retsakt vedtaget i henhold til direktiv 2010/30 og ikke en delegeret retsakt vedtaget i henhold til forordning 2017/1369.
–
Når denne delegerede retsakt ikke foreskriver, hvordan disse leverandører og forhandlere skal foretage en sådan henvisning, og så længe der ikke er vedtaget en delegeret retsakt for den omhandlede produktgruppe i henhold til artikel 16 i forordning 2017/1369, skal leverandørerne og forhandlerne i deres visuelle reklamer og tekniske salgsmateriale henvise til energieffektivitetsklassen og de tilgængelige effektivitetsklasser på samme måde, som det gøres på produktgruppens mærke, forudsat at en sådan angivelse er læselig og synlig i lyset af arten af, størrelsen på og de kommercielle krav til disse reklamer og dette salgsmateriale.
–
Såfremt en sådan angivelse ikke er mulig, skal nævnte leverandører og forhandlere under alle omstændigheder vælge en tilsvarende angivelse, som opfylder kravene til oplysninger til forbrugerne samt kravene til læselighed og synlighed, således som de fremgår af forordning 2017/1369.
Sagsomkostninger
52
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger.
På grundlag af disse præmisser kender Domstolen (Ottende Afdeling) for ret:
Artikel 6, stk. 1, litra a), i Europa-Parlamentets og Rådets forordning (EU) 2017/1369 af 4. juli 2017 om opstilling af rammer for energimærkning og om ophævelse af direktiv 2010/30/EU
fortolkes således, at
leverandører og forhandlere af et produkt har pligt til i deres visuelle reklamer eller tekniske salgsmateriale vedrørende en bestemt model af dette produkt at henvise til produktets energieffektivitetsklasse og de tilgængelige effektivitetsklasser på mærket for den omhandlede produktgruppe, såfremt denne produktgruppe har været genstand for en delegeret retsakt vedtaget i henhold til Europa-Parlamentets og Rådets direktiv 2010/30/EU af 19. maj 2010 om angivelse af energirelaterede produkters energi- og ressourceforbrug ved hjælp af mærkning og standardiserede produktoplysninger og ikke en delegeret retsakt vedtaget i henhold til forordning 2017/1369.
Når denne delegerede retsakt ikke foreskriver, hvordan disse leverandører og forhandlere skal foretage en sådan henvisning, og så længe der ikke er vedtaget en delegeret retsakt for den omhandlede produktgruppe i henhold til artikel 16 i forordning 2017/1369, skal leverandørerne og forhandlerne i deres visuelle reklamer og tekniske salgsmateriale henvise til energieffektivitetsklassen og de tilgængelige effektivitetsklasser på samme måde, som det gøres på produktgruppens mærke, forudsat at en sådan angivelse er læselig og synlig i lyset af arten af, størrelsen på og de kommercielle krav til disse reklamer og dette salgsmateriale.
Såfremt en sådan angivelse ikke er mulig, skal nævnte leverandører og forhandlere under alle omstændigheder vælge en tilsvarende angivelse, som opfylder kravene til oplysninger til forbrugerne samt kravene til læselighed og synlighed, således som de fremgår af forordning 2017/1369.
Underskrifter
(
*1
) – Processprog: tysk.